KIRJALLINEN KYSYMYS E-2303/02 esittäjä(t): Erik Meijer (GUE/NGL) komissiolle. Kahden suurimman saksalaisen energia-alan yrityksen tavoite päästä jättifuusion avulla helpommin muiden jäsenvaltioiden energiamarkkinoille.



Virallinen lehti nro 155 E , 03/07/2003 s. 0009 - 0010



KIRJALLINEN KYSYMYS E-2303/02 esittäjä(t): Erik Meijer (GUE/NGL) komissiolle (25. heinäkuuta 2002) Aihe: Kahden suurimman saksalaisen energia-alan yrityksen tavoite päästä jättifuusion avulla helpommin muiden jäsenvaltioiden energiamarkkinoille 1. Onko komissio tietoinen, että saksalainen yritys Ruhrgas AG toimittaa jakeluverkon ja tuonnin avulla 58 prosenttia Saksan maakaasusta ja että E.ON AG välittää melkein kolmasosan maan sähköstä, minkä vuoksi niillä on hallitseva asema saksalaisilla energiamarkkinoilla? 2. Onko komissiolle tietoinen, että Kartellamt (saksalainen yritysfuusioista ja yritysten hallitsevaan markkina-asemaan liittyvistä kysymyksistä vastaava elin) hylkäsi alkuvuodesta saksalaisten energiamarkkinoiden vallan keskittymisen siten, että E.ON AG olisi ottanut haltuunsa Ruhrgas AG:n? Onko komissio myös tietoinen, että nyt siihen on mahdollisuus, sillä talousasioista vastaava valtiosihteeri Alfred Tacke mitätöi Saksan hallituksen nimissä päätöksen 5. heinäkuuta 2002? 3. Voiko komissio vahvistaa, että saksalainen Kartellamt katsoi toukokuussa, että fuusio ei olisi hyväksyttävä siinäkään tapauksessa, että yritys kieltäytyisi omistusosuuksista muissa yrityksissä, kuten VNG:ssä Leipzigissä, mitä Saksan hallitus nykyään vaatii yrityksiltä, jotka ovat aikeissa fuusioitua? 4. Jos Saksan hallitus hyväksyy tämän fuusion vallan väärinkäytön ja sisäisten markkinoiden hinnannousun uhasta huolimatta, johtuuko se siitä, että hallitus haluaa luoda vahvan saksalaisen konsernin, joka voisi Euroopan unionin vapailla markkinoilla hankkia merkittävän markkinaosuuden muissa yhteisön jäsenvaltioissa? 5. Katsooko komissio, että tämä päätös on ennakkotapaus? Vaikuttaako päätös tämänkaltaisten jättifuusioiden yleistymiseen kansallisella tasolla? 6. Onko tällainen kehitys komission fuusioita ja mahdollisten monopolien luomista koskevan politiikan mukaista? Katsooko komissio, että kyseisen fuusion salliminen mahdollistaa komission väliintulon, koska fuusiolla on rajat ylittävä vaikutus muissa jäsenvaltioissa? Aikooko komissio käyttää tätä tilaisuutta hyväkseen? Mario Montin komission puolesta antama vastaus (24. syyskuuta 2002) 1. Komissio on tietoinen Saksan kilpailuviraston tammi- ja helmikuussa 2002 tekemistä kielteisistä päätöksistä. 2. Komissiolle on ilmoitettu, että Saksan talous- ja teknologiaministeri hyväksyi 5. heinäkuuta 2002 E.ON/Ruhrgas-fuusion Saksan kilpailulain 42 §:n nojalla. Päätöksen teki talous- ja teknologiaministeriön valtiosihteeri Alfred Tacke. Päätös kumoaa mainitut kielteiset päätökset ja Saksan monopolikomission kielteisen suosituksen. 3. Saksan monopolikomissio vertasi vakavia kilpailunrajoituksia E.ON:n esittämiin yleistä etua koskeviin väitteisiin ja päätteli, että ministeriön hyväksyntää ei tulisi myöntää. Lausuntonsa antamisen yhteydessä Saksan monopolikomissio käsitteli myös mahdollisia korjaustoimenpiteitä kuten yhtiön jakamista ja E.ON:n tytäryhtiön Thüga AG:n myyntiä. E.ON omistaa osuuksia 130:stä paikallisesta ja alueellisesta yleishyödyllisestä laitoksesta. 4. Komissio ei pysty kommentoimaan ministeriön hyväksynnän taustalla olevia syitä. 5. Ministeriön hyväksyntä myönnettiin yksittäiselle fuusiotapaukselle. Tulevia fuusioita energia-alalla on arvioitava kuhunkin tapaukseen liittyvien tosiseikkojen perusteella. 6. Menettely tässä asiassa perustui Saksan kilpailulakiin ja sen toteutuksesta vastasivat Saksan viranomaiset oman politiikkansa puitteissa. Komissiolla ei ole osoitusta siitä, että tällä asialla oli (on) sulautuma-asetuksessa tarkoitettu(1) yhteisönlaajuinen ulottuvuus ja että komissiolla oli sen vuoksi toimivalta asian käsittelyyn. (1) Neuvoston asetus (ETY) N:o 4064/89, annettu 21 päivänä joulukuuta 1989, yrityskeskittymien valvonnasta, EYVL L 395, 30.12.1989 (koko teksti julkaistu uudelleen EYVL L 257, 21.9.1990).